## El Consell autoritza la contractació del subministrament de medicaments destinats als centres sanitaris per al tractament de determinades malalties

*** Es tracta de medicaments per al càncer de pulmó, de mama, melanoma, leucèmia, ovari, carcinomes, psoriasis, així com diferents tipus d’infeccions**

El Consell ha autoritzat dos expedients administratius per a la contractació del subministrament de medicaments d’ús humà destinats als centres sanitaris del sistema valencià de salut per al tractament de determinades malalties.

D’una banda, s’autoritza el contracte per a l’adquisició de medicaments amb els principis actius següents: alpelisib, asciminib, basiliximab, brolucizumab, canakinumab, capmatinib, ceritinib, dabrafenib, eltrombopag, midostaurina, ofatumumab, ribociclib, ruxolitinib, secukinumab, siponimod i trametinib. Són medicaments indicats per al tractament de leucèmia mieloide, edema macular diabètic o degeneració macular, càncer de pulmó no microcític o melanoma, entre altres malalties.

Este expedient de contractació es presenta en un lot únic i la duració del contracte és d’un any amb possibilitat de pròrroga fins a 36 mesos addicionals. El valor estimat ascendix a més de 254,9 milions d’euros.

D’altra banda, el Consell ha autoritzat l’expedient de contractació per a l’adquisició de medicaments d’ús humà amb els principis actius següents: rigociguat, tedizolid, ceftolozà, pembrolizumab, letermovir, doravirina, panitumumab, romiplostim, etelcalcetida, carfilzomib, sotorasib, inebilizumab, sebelipasa, ravulizumab, selumetinib, belimumab, mepolizumab, niraparib, dostarlimab i sotrovimab.

Es tracta de medicaments per al tractament de malalties com ara infeccions bacterianes agudes de la pell, infeccions del tracte urinari, determinats tipus de carcinomes, així com diversos tipus de càncer, com el de mama, pulmó, colorectal, gàstric o de coll uterí, entre d’altres.

L’expedient es dividix en un lot únic i té una duració de 12 mesos amb possibilitat de pròrroga fins a 36 mesos més. El valor estimat ascendix a més de 416,4 milions d’euros.

Fecha: 05/09/2025